L-Unjoni Ewropea ttenni l-kundanna l-aktar qawwija tagħha kontra l-użu ripetut tal-armi kimiċi mir-reġim Sirjan, kif ikkonfermat mill-Mekkaniżmu Investigattiv Konġunt (MIK) tal-OPCW/NU u kif irrappurtat kontinwament f'dawn l-aħħar xhur fil-Lvant ta' Ghouta u żoni oħra fis-Sirja, inkluż l-aktar rapporti reċenti ta' attakk kimiku devastanti fuq Douma. F'dan il-kuntest, l-UE kienet infurmata dwar l-attakki mill-ajru mmirati mill-Istati Uniti, Franza u r-Renju Unit fuq faċilitajiet tal-armi kimiċi fis-Sirja, u li dawn il-miżuri speċifiċi ttieħdu bl-uniku objettiv ta' prevenzjoni kontra l-użu ulterjuri tal-armi kimiċi u sustanzi kimiċi bħala armi mir-reġim Sirjan biex joqtol liċ-ċittadini tiegħu stess. L-UE tappoġġa l-isforzi kollha mmirati lejn il-prevenzjoni tal-użu tal-armi kimiċi. Hija tal-fehma li huwa profondament xokkanti li l-komunità internazzjonali għadha qed tħabbat wiċċha mal-użu tal-armi kimiċi, kif ikkonfermat mill-Missjoni ta' Tiftix tal-Fatti tal-OPCW. Ir-rapporti tat-Tim ta' Valutazzjoni tad-Dikjarazzjonijiet juru li d-dikjarazzjoni Sirjana ma tistax tkun verifikata għalkollox bħala preċiża u sħiħa f'konformità mal-Konvenzjoni dwar l-Armi Kimiċi. L-obbligu ta' responsabbiltà huwa essenzjali. L-użu tal-armi kimiċi jew sustanzi kimiċi bħala armi huwa delitt tal-gwerra u delitt kontra l-umanità. L-awturi ser jinżammu responsabbli għal dan il-ksur tad-dritt internazzjonali. Għalhekk, l-UE jiddispjaċiha ħafna li l-mandat tal-MIK, stabbilit bir-Riżoluzzjoni 2235 (2015) tal-KSNU biex jiġu identifikati l-awturi ta' attakki kimiċi, ma ġietx imġedda f'Novembru 2017. F'dan ir-rigward, huwa ta' dispjaċir kbir li l-Kunsill tas-Sigurtà tan-NU s'issa naqas milli jadotta riżoluzzjoni qawwija li tistabbilixxi mill-ġdid mekkaniżmu indipendenti ta' attribuzzjoni biex jiġi żgurat l-obbligu ta' responsabbiltà tal-awturi tal-attakki b'armi kimiċi fis-Sirja. F'Lulju 2017 u f'Marzu 2018, l-UE imponiet miżuri restrittivi addizzjonali fuq uffiċjali ta' livell għoli u xjentisti Sirjani għar-rwol tagħhom fl-iżvilupp u l-użu ta' armi kimiċi u tinsab dejjem lesta li tikkunsidra li timponi aktar miżuri kif xieraq. L-UE tappella lill-pajjiżi kollha, b'mod partikolari r-Russja u l-Iran, biex jużaw l-influwenza tagħhom sabiex jipprevjenu l-użu ulterjuri tal-armi kimiċi, b'mod partikolari mir-reġim Sirjan, u jappoġġjaw is-Sħubija Internazzjonali kontra l-Impunità fl-Użu tal-Armi Kimiċi. L-UE ttenni li ma jista' jkun hemm l-ebda soluzzjoni oħra għall-konflitt Sirjan għajr dik politika. Għandna għan komuni li nipprevjenu kwalunkwe eskalazzjoni ta' vjolenza li tista' tittrasforma l-kriżi Sirjana f'konfront reġjonali usa', b'konsegwenzi inkalkulabbli fil-Lvant Nofsani u tabilħaqq fid-dinja kollha. L-UE tappella lill-partijiet kollha fil-konflitt, speċjalment lir-reġim u l-alleati tiegħu, biex jimplimentaw immedjatament il-waqfien mill-ġlied, u biex jiżguraw l-aċċess umanitarju u l-evakwazzjonijiet mediċi kif maqbula b'mod unanimu bir-Riżoluzzjoni 2401 tal-KSNU. L-UE ttenni li kwalunkwe soluzzjoni sostenibbli għall-konflitt teħtieġ tranżizzjoni politika ġenwina f'konformità mal-UNSCR 2254 u l-Komunikat ta' Ġinevra tal-2012 innegozjat mill-partijiet Sirjani fi ħdan il-proċess ta' Ġinevra mmexxi min-NU. It-Tieni Konferenza ta' Brussell dwar is-Sirja li ser issir fl-24 u l-25 ta' April 2018, kopreseduta mill-UE u n-NU, ser tkun l-opportunità għall-komunità internazzjonali kollha biex tniedi mill-ġdid l-appoġġ konsistenti tagħha għall-proċess politiku u timpenja ruħha b'wegħdiet ġodda biex tgħin il-vittmi ewlenin ta' dan il-konflitt li għaddej, b'mod partikolari l-poplu Sirjan ġewwa u barra s-Sirja. Il-Pajjiżi Kandidati t-Turkija, l-Eks Repubblika Jugoslava tal-Maċedonja*, il-Montenegro* u l-Albanija*, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna u l-Georgia jallinjaw ruħhom ma' din id-dikjarazzjoni. *L-Eks Repubblika Jugoslava tal-Maċedonja, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.